Lyvių kalbos ekspertų komisija

Lyvių kalbos ekspertų komisija (, ) – oficiali lyvių kalbos žinovų grupė, besirūpinanti įvairiais lyvių kalbos rašybos (gramatikos) ir standartizacijos klausimais. 2024 m. sausio 15 d. komisija patvirtinta Latvijos Valstybinės kalbos centro direktoriaus Mario Baltinio (Māris Baltiņš) potvarkiu. Komisija sudaryta remiantis Lyvių instituto direktoriaus Valto Ernštreito 2023 m. gruodžio 8 d. pareiškimu. Ji įkurta prie Latvijos Valstybinės kalbos centro Rygoje.

Lyvių kalbos ekspertų komisija tapo pirmuoju instituciniu dariniu nuo 1940 m. ir pirmąja valstybės suformuota institucija Latvijos Respublikos egzistavimo istorijoje, kurios darbinė ir raštvedybos kalba yra lyvių (komisijos protokolai verčiami ir į valstybinę kalbą).

 Įkūrimo prielaidos 
Jau ilgą laiką buvo aktualu sudaryti Lyvių kalbos ekspertų komisiją, nes lyvių kalba vis plačiau vartojama tiek knygose, tiek informaciniuose leidiniuose, tiek žiniasklaidoje, tačiau jos norminimo klausimai buvo palikti savieigai. Nors nedaug, tačiau lyvių kalbos specialistų yra, jie dirba ne tik Lyvių institute.

 Tikslai 
Lyvių kalbos ekspertų komisija sudaryta tam, kad užtikrintų teisės aktuose apibrėžtą lyvių kaip Latvijos senųjų vietinių gyventojų (autochtonų) kalbos išlaikymą, apsaugą, vystymąsi ir standartizaciją. Komisija – specializuota kolegiali institucija, vykdanti Latvijos ir tarptautiniuose teisės aktuose numatytus uždavinius lyvių kalbos kodifikavimo ir standartizavimo srityje.

 Komisijos nariai 
2024 m. sausio 15 d. patvirtinta tokia Lyvių kalbos ekspertų komisijos sudėtis:
 Valtas Ernštreitas – lyvių literatas ir lyvių kalbos dėstytojas, lyvių rašomosios kalbos, leksikos ir vietovardžių tyrėjas bei skaitmeninių išteklių kūrėjas, Lyvių instituto direktorius ir vadovaujantysis tyrėjas
 Gita Kūla – lyvių kalbos vartotoja ir Lyvių instituto ekspertė
 Milda Kurpniecė – lyvių kalbos gramatikos tyrėja ir skaitmeninių išteklių kūrėja, Lyvių instituto tyrėja
 Karlas Pajusalu – lyvių kalbos ir jos tarmių tyrėjas, Tartu universiteto profesorius, Lyvių instituto mokslinės tarybos narys
 Tūlė Tuisk (Tuuli Tuisk) – lyvių kalbos fonetikos tyrėja ir lyvių kalbos dėstytoja, Lyvių instituto kviestinė tyrėja (Estija)
2024 m. kovo 15 d. komisijos pirmininku išrinktas Karlas Pajusalu, sekretoriumi – Valtas Ernštreitas. Patvirtinti bendrinės lyvių kalbos ir Salacos tarmės raidynai.

Sprendžiant kalbos klausimus gali būti atsižvelgiama į ilgamečių lyvių kalbos praktikuotojų, knygų autorių ir dėstytojų nuomonę, pavyzdžiui, tokių kaip lyvių kalbos vartotoja Julgė Staltė, Latvijos universiteto ir vasaros mokyklos „Mierlinkizt“ lyvių kalbos dėstytoja Ėrika Krautmanė, keleto lyvių kalbos mokymo priemonių autorė Zoja Sylė, knygos „Kūldaläpš. Zeltabērns“ autorius ir lyvių kalbos mokytojas Janis Mednis ir kt.

 Pastabos 

 Išnašos 

Kategorija:Komisijos
Kategorija:Lyviai